Geld druk, maar SA-ners spandeer steedsSuid-Afrikaners bestee al hoe meer geld aan kos, maar hul kooplus is nog lank nie geblus nie. (Foto:Thomas Le/Unsplash) Ondanks die talle ekonomiese faktore wat tans druk op die deursnee Suid-Afrikaanse verbruiker plaas, is hul kooplus steeds nie gedemp nie, wys inligting wat bekendgemaak is deur Nielsen, ŉ internasionale data-analiseerder. Die jongste indeks vir verbruikersvertroue in die derde kwartaal van 2019 het met vyf punte afgeneem na 88. Dit beteken dat verbruikersentiment in dié kwartaal minder positief was. Kerith Botha, die besturende direkteur van Nielsen South Africa Connect, sê verbruikersvertroue het teruggesak tot dieselfde vlak as ŉ jaar gelede. Dit is omdat Suid-Afrikaners steeds geweldige finansiële druk ervaar weens die gedempte ekonomiese groei, die stygende koste van water en ligte en verhoogde werkverliese. “Nietemin onthul ons opname dat Suid-Afrikaners steeds geneig is om te spandeer,” sê hy. Volgens Nielsen se data gaan sowat 19% van Suid-Afrikaners se maandelikse begrotingstoewysing tans vir voedsel en drank tuis, 18% aan huisvesting en 10% aan onderwys. Te midde van toenemende verkeersopeenhopings ken Suid-Afrikaners 9% van hul maandelikse begroting toe aan roetinevervoer en 8% aan kommunikasiedienste soos selfone, internet en betaal-TV. So pas Suid-Afrikaners aan Volgens die verslag het 84% van Suid-Afrikaners hul bestedingsgewoontes in die derde kwartaal reeds begin aanpas om minder geld op huishoudelike uitgawes te bestee. Om geld te bespaar het sowat 66% hul besteding op wegneemetes gesny, gevolg deur ŉ 65% afname in die aankoop van nuwe klere. Sowat 52% van verbruikers het na goedkoper kruidenierswarehandelsmerke oorgeskakel. Dieselfde aantal sê dat hulle minder gas en elektrisiteit gebruik het om koste te sny. Sowat 78% van Suid-Afrikaners wat aan die opname deelgeneem het, dink die land is tans in ŉ resessie, vier persentasiepunte meer is as in die vorige kwartaal. As dit kom by hul grootste bekommernisse, sê 33% van Suid-Afrikaners dat die ekonomie hulle snags wakker hou. 28% bekommer hulle oor werksekuriteit en meer as ŉ kwart (26%) sê misdaad is een van hul grootste bekommernisse. Interessant genoeg is net 16% van Suid-Afrikaners bekommerd oor stygende brandstofpryse en 15% noem dat stygende voedselpryse en skuld ook bydra tot geweldige finansiële druk. ŉ Blinker toekoms? Die groter meerderheid van Suid-Afrikaners (82%) sê egter dat hulle ekstra kontant het nadat hulle hul finansiële verpligtinge nagekom het. Dit is twee persentasiepunte hoër as die vorige kwartaal. (Foto: Clickx.be) Die grootste aantal verbruikers (48%) het hul besteebare inkomste gespaar, gevolg deur 32% wat skuld, kredietkaarte en lenings afbetaal het. Meer as ŉ kwart (28%) van die respondente sê dat hulle spaargeld op nuwe klere bestee, terwyl 19% dit vir huisverbeterings gebruik. Sowat 18% het gesê hulle bestee hul spaargeld op tuisvermaak, wat moontlik te wyte is aan die behoefte aan ŉ wegkomkans van die daaglikse druk wat hulle ervaar. Aan die negatiewe kant was daar ŉ beduidende afname van ses persentasiepunte (van 33% na 27%) in Suid-Afrikaners wat hul werksvooruitsigte as uitstekend of goed beskou. Diegene wat sê dat die stand van hul persoonlike finansies oor die volgende 12 maande uitstekend of goed sal wees, het ook met vier persentasiepunte afgeneem na 62%. “Desondanks was daar ŉ klein verbetering in onmiddellike besteding, met ŉ styging van een persentasiepunt tot 32%. Dit dui aan dat Suid-Afrikaners voel dit is nou ŉ goeie tyd om te koop wat hulle nodig het of wil hê, wat kan dui op verbeterde optimisme onder plaaslike verbruikers. Dit sal interessant wees om te sien of dit lei tot groter besteding tydens die feestyd,” sê Botha.